**Plasa tăcerii**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-ai prins, recunosc, nici măcar nu mă zbat,

e caldă strânsoarea în care mă ții,

ți-e sete de mine, iar ochii tăi vii

sclipesc într-un verde atât de curat!

Îmi uit și de aripi, nu-mi trebuie zbor,

în gânduri îmi ești, iar în plasă te am

în zbateri tăcute, cum nici nu credeam

că pot să mă simt c-un așa agresor.

Nu știu dacă-s eu, sau ești victimă tu,

căci rolul se poate schimba orișicând

atunci când la pândă se-așează, flămând,

oricare, iar celălalt nu zice “Nu!”.

Te-aștept în tăcere, în vis și în gând,

pe-o pânză întinsă, de dor suspinând.